VENDIM
Nr. 49, datë 10.11.2023

PËR FILLIMIN E PROCEDURËS PËR SHQYRTIMIN E APLIKIMIT PËR NDRYSHIMIN E NIVELIT TARIFOR TË SHOQËRISË RAJONALE UJËSJELLËS-KANALIZIME LEZHË SHA

Në mbështetje të neneve 13, 14, 21 dhe 22, të ligjit nr. 8102, datë 28.3.1996, “Për kuadrin rregullator të sektorit të furnizimit me ujë dhe largimit e përpunimit të ujërave të ndotura”, i ndryshuar (ligji nr. 8102), vendimit të Komisionit Kombëtar Rregullator nr. 539, datë 30.12.2021, “Për miratimin e metodologjisë dhe procedurës për miratimin e tarifave të shërbimeve ujësjellës-kanalizime” (vendimi i KKRR-së nr. 539) dhe vendimit të Komisionit Kombëtar Rregullator nr. 28, datë 23.6.2023, “Për shtyrje afati të aplikimit nga shoqëritë ujësjellës-kanalizime për tarifa të ujit të pijshëm dhe ujërave të ndotura për vitin 2023”, i ndryshuar (vendimi i KKRR-së nr. 28),

KOMISIONI KOMBËTAR RREGULLATOR,

në mbledhjen e datës 10.11.2023, pasi shqyrtoi informacionin nr. 385, datë 8.11.2023, e paraqitur nga Drejtoria Tekniko-Ekonomike dhe Drejtoria Juridike dhe Konsumatorit mbi kërkesën e Shoqërisë Rajonale Ujësjellës-Kanalizime Lezhë sh.a. për miratimin e ndryshimit të nivelit tarifor për shërbimin e furnizimit me ujë dhe largimit të ujërave të ndotura, 

KONSTATOI SE:

1. Komisioni Kombëtar Rregullator (KKRR), me vendim nr. 579, datë 2.12.2022, “Për licencimin për herë të parë të Shoqërisë Rajonale Ujësjellës-Kanalizime Lezhë sh.a.” ka licencuar shoqërinë Rajonale UK Lezhë për ushtrimin e veprimtarisë së grumbullimit dhe shpërndarjes së ujit për konsum publik dhe largimin e trajtimin e ujërave të ndotura për një afat 4-vjeçar.
2. Shoqëria Rajonale Ujësjellës-Kanalizime Lezhë sh.a., me shkresën nr. 782 prot., datë 10.8.2023, me lëndë “Kërkesë për nivel të ri tarifor për shërbimin e furnizimit me ujë të pijshëm dhe grumbullimit, largimit e trajtimit të ujërave të ndotura” ka paraqitur kërkesën pranë Entit Rregullator të Sektorit të Furnizimit me Ujë dhe Largimit e Përpunimit të Ujërave të Ndotura (ERRU) për rishikimin e nivelit tarifor për shërbimet ujësjellës-kanalizime bazuar në vlerësimin e situatës ekonomike-financiare dhe unifikimit të tarifave sipas parashikimeve të pikës 13, të kreut II, të VKM-së nr. 302, datë 11.5.2022, “Për politikat kombëtare për riorganizimin e sektorit të furnizimit me ujë dhe largimit, trajtimit dhe përpunimit të ujërave të ndotura”.
3. Shoqëria Rajonale Ujësjellës-Kanalizime Lezhë sh.a., me shkresën nr. 782/14 prot. datë 29.9.2023, me lëndë “Kërkesë dhe plotësim dokumentacioni për nivel të ri tarifor për shërbimin e furnizimit me ujë të pijshëm dhe largimin e ujërave të ndotura”, si dhe me shkresën nr. 890/2 prot, datë 4.10.2023, me lëndë “Dërgim dokumentacioni” ka dërguar dokumentacionet plotësuese. 
4. Në zbatim të pikës 1, të nenit 10, të Metodologjisë dhe procedurës për miratimin e tarifave të shërbimeve ujësjellës-kanalizime, Shoqëria Rajonale UK Lezhë sh.a. në aplikimin për ndryshim të nivelit tarifor duhet të paraqesë dokumentacionin e mëposhtëm:
a) kërkesa zyrtare drejtuar ERRU-së për ndryshimin e tarifave për shërbimet ujësjellës, kanalizime dhe ITUN;
b) pasqyrat financiare të vitit paraardhës certifikuar nga një ekspert kontabël i autorizuar;
c) Plani 5-vjeçar i Biznesit, ku të paraqitet edhe programi i investimeve dhe i aseteve të reja, i cili do të hartohet në përputhje me formatin e aprovuar në këtë metodologji nga ERRU-ja, që është i detyrueshëm vetëm për grupin e shoqërive që tentojnë të mbulojnë 100% të kostove totale;
d) modeli i aplikimit për nivelin e ri tarifor. Të gjitha tabelat e modelit paraqiten të printuara dhe të firmosura nga shoqëria dhe sipas formatit Excel të miratuar nga ERRU-ja;
e) organigramë dhe përshkrimet e punës së stafit sipas pozicionit të tyre;
f) aktmarrëveshjet e kredisë midis shoqërisë dhe institucioneve kredi dhënëse, në rast se shoqëria është financuar me hua dhe skema e planit mujor të shlyerjeve gjatë viteve të kaluara dhe viteve të ardhshme;
g) mendimin e pushtetit vendor për tarifat e propozuara të shprehura në vendimin përkatës dhe konfirmuar nga prefekti i qarkut për legjitimitetin e tij;
h) vendimi i Këshillit të Administrimit për miratimin e tarifave të propozuara;
i) procesverbali i seancave dëgjimore me publikun sipas formatit të përcaktuar nga ERRU-ja;
j) subvencionet e përfituara nga operatori dhe ato të nevojshme gjatë periudhës rregullatore të tarifave të propozuara;
k) lejet ose autorizimet për përdorimin e ujit për shoqëritë UK lëshuar nga Këshilli i Basenit Ujor të shoqëruara me marrëveshjen ndërmjet shoqërisë UK dhe KBU për pagesën e tarifave për përdorimin e ujit;
l) raport i detajuar për gjendjen teknike të sistemeve të furnizimit me ujë dhe kanalizimeve të ujërave të ndotura, në të cilën të përshkruhet inventari i aseteve në përdorim të shoqërisë me të dhëna teknike (përmasat, lloji i materialit, vitit të instalimit/ndërtimit), përfshirë dhe prioritetet për zëvendësimin e tyre. Ky material do të hartohet sipas formatit të përcaktuar nga ERRU-ja;
m) relacion analitik ekonomik për vitin paraardhës, si dhe për periudhën rregullatore që kërkohet ndryshimi i tarifave, në të cilën shprehet qartë justifikimi dhe argumentet përkatëse dhe objektivat e shoqërisë për përmirësimin e treguesve të punës; 
n) në rast se shoqëria aplikon për tarifë shitje uji me shumicë, në kërkesën e saj për tarifa duhet të paraqesë: relacion teknik dhe ekonomik me llogaritjet e tarifës së shitjes së ujit me shumicë, miratimin e tarifës së kërkuar nga organet drejtuese, si dhe aktmarrëveshjet midis palëve shitës-blerës;
o) të ketë shlyer detyrimet për pagesën rregullatore sipas kontratës së nënshkruar midis ERRU-së dhe shoqërisë dhe në rast të detyrimeve të prapambetura të ketë shlyer sipas marrëveshjes së nënshkruar mes tyre për shlyerjen me këste të tyre;
p) deklarata për vërtetësinë dhe saktësinë e të dhënave sipas nenit 26 dhe nenit 46 të kësaj metodologjie.
5. Me shkresë nr. 2061, datë 8.11.2023, me lëndë “Kërkesë për shtyrje afati për plotësim dokumentacioni”, Agjencia Kombëtare Ujësjellës-Kanalizime (AKUK) kërkon shtyrjen e afatit deri më datë 30.11.2023, të dorëzimit të vendimeve të Këshillit Bashkiak Lezhë, Mirditë dhe Kurbin për Shoqërinë Rajonale Ujësjellës-Kanalizime Lezhë sh.a. mbi tarifat e propozuara. 
Për gjithë sa më sipër, Komisioni Kombëtar Rregullator pasi mori në konsideratë kërkesën e AKUK-së për shtyrjen e afatit të dorëzimit të mendimit të pushtetit vendor Lezhë, pushtetit vendor Mirditë dhe pushtetit vendor Kurbin dhe pasi arriti në përfundimin se për pjesën tjetër të dokumentacionit aplikimi i Shoqërisë Rajonale Ujësjellës-Kanalizime Lezhë sh.a. është i bazuar ligjërisht dhe plotëson kërkesat ligjore të pikës 1, të nenit 10, të Metodologjisë dhe procedurës për miratimin e tarifave të shërbimeve ujësjellës-kanalizime, 

VENDOSI:

1. Fillimin e procedurës për shqyrtimin e aplikimit të Shoqërisë Rajonale Ujësjellës-Kanalizime Lezhë sh.a., për miratimin e ndryshimit të nivelit tarifor për shërbimet ujësjellës-kanalizime.
[bookmark: _GoBack]2. Në rast mosdorëzimi të mendimit të pushteteve vendore Lezhë, Mirditë dhe Kurbin deri më datë 4.12.2023, aplikimi i Shoqërisë Rajonale UK Lezhë sh.a. për nivel të ri tarifor për shërbimet ujësjellës-kanalizime refuzohet.
3. Ngarkohet Drejtoria Tekniko-Ekonomike për njoftimin e Shoqërisë Rajonale Ujësjellës-Kanalizime Lezhë sh.a. për marrjen e këtij vendimi.
Ky vendim hyn në fuqi menjëherë.
Ky vendim botohet në Fletoren Zyrtare.

Ndriçim Shani
